Savoia-Marchetti SM.74

**Savoia-Marchetti SM.74** – XX a. ketivrtame dešimtmetyje Italijos karalystės įmonės Savoia-Marchetti sukurtas keturmotoris aukštasparnis keleivinis lėktuvas su fiksuota važiuokle, naudotas tiek kaip oro laineris, tiek kaip karinis transporto lėktuvas. Juo buvo pasiektas vienas greičio rekordas. Visi trys pagaminti šio modelio lėktuvai buvo sunakinti Antrojo Pasaulinio karo metu.

## Istorija
1934 m. suformuota jungtinė Italijos oro linijų bendrovė „Ala Littoria“ bendrovei „Savoia-Marchetti“ užsakė pagaminti keturmotorį avialainerį. galintį 27 keleivius nugabenti 1000 km maršrutu arba 16 žmonių dvigubai didesniu atstumu. Lėktuvus buvo planuojama eksploatuoti per Alpes arba Viduržemio jūrą besidriekiančiuose maršrutuose, todėl įmonė norėjo didesnio patikimumo.

Užsakovas norėjo į tuo metu keleiviams patogiausiu laikytą Fokker F.XXXVI panašaus lėktuvo. Atsakydamas į iškeltus reikalavimus „Savoia-Marchetti“ vyriausiasis konstruktorius Alesandro Marketi (it. *[[Alesandro Marchetti]]*) pasiūlė transportinio lėktuvo Savoia-Marchetti SM.72 pagrindu sukurtą mišrios konstrukcijos (vamzdinė fiuzleiažo konstrukcija aptraukta aliuminio skarda, drobe aptraukti medinės konstrukcijos sparnai) aukštasparnį lėktuvą.

1937 m. juo buvo pasiektas keleivinio lėktuvo skrydžio 1000 km maršrutu greičio rekordas – 322,089 km/h.

Lėktuvas buvo sukurtas panašiu metu kaip ir amerikietiški DC-2 ir DC-3, kurie, turėdami tik du variklius, galėjo pervežti tiek pat keleivių didesniais greičiais ir su mažesnėmis kuro sąnaudomis. Šia konetekste vieniteliu SM.74 privalumu liko galimybė pervežti didesnių gabaritų krovinius.

## Gamyba

Keturiais po 515 kW galios išvystančiais varikliais Piaggio P-XRC Stella varomas SM.74 prototipas (gamybos Nr. 21001, registracijos I-URBE) pirmą kartą į orą pakilo 1934 metų lapkričio 16 dieną. Originalūs mediniai fiksuoto žingsnio dvimenčiai propeleriai vėliau buvo pakeisti keičiamo žingsnio trimenčiais.

Lėktuvas greitai gavo pravardę „Millepiedi“ (liet. „šimtakojis“).

Antrasis pagamintas orlaivis gavo tokius pat variklius kaip ir pirmasis, trečiajame buvo sumontuoti Alfa Romeo AR 126 (Bristol Pegasus III licencinė kopija) varikliai, išvystantys po 621 kW. 1938 metais AR 126 buvo sumontuoti į visus SM.74.

## Eksploatacijos istorija

Pirmąjį pagamintą SM.74 „Ala Littoria“ perėmė 1935 m. kovo mėn. Liepos mėnesį juo pradėti skrydžiai maršrutu Roma – Marselis – Lionas – Paryžius. Antrąjį lėktuvą (I-ALPE) „Ala Littoria" gavo 1935 m. birželį, o trečiąjį (I-ROMA) – 1935 m. gruodį.

1936 m. SM.74 pradėjo skraidyti maršrutu Roma – Brindisis, kur keleiviai persėsdavo į lėktuvus, skrendančius į Afriką ir Indiją. 1940 m. birželio mėn. „Ala Littoria" SM.74 perėmė Italijos karinės oro pajėgos (it. ''Regia Aeronautica''), juos perkėlė į Šiaurės Afriką. Lėktuvai buvo priskirti 604-ąjai eskadrilei, buvo buvo pavaldūs Oro pajėgų Rytų vadovybei Libijoje. Šie orlaviai daugiausiai buvo naudojami kaip transportiniai lėktuvai, skirti aprūpinti prie Egipto sienos kovojusius dalinius.Pirmuoju sunaikintu SM.74 tapo buvęs I-ALPE (Nr. 604-11), be žinios dingęs 1941 m. spalį skrendant iš Tripolio į Siciliją.

1941 m. lapkritį Italijos priešlėktuvinė gynyba netoli Tripolio oro uosto numušė buvusį I-URBE (604-8).

Trečiasis SM.74 (Nr. 604-9, buvęs I-ROMA) 1941 m. lapkritį ore susidūrė su bombonešiu CANT Z.1007. Lėktuvui pavyko sėkmingai nusileisti, po remonto jis vėl buvo eksploatuojamas. 1942 m. balandį Gialo aerodrome Libijoje pakilimo metu jį apgadino atakavęs britų karališkųjų oro pajėgų Bristol Blenheim, tačiau lėktuvui pavyko išskristi su vienu neveikiančiu varikliu ir pradurta padanga. 1942 m. liepą Nr. 604-9 pervežė 373 Italijos kariuomenės Folgore dalinio desantininkus, dalyvavo Italijos pajėgų evakuacijoje iš Afrikos. Galutinai šis lėktuvas buvo sunaikintas 1943 m. rugpjūčio 19 d. Romos Centocelle aerodrome Sąjungininkų reido metu.

## Operatoriai

### Civiliniai

* Ala Littoria

### Kariniai

* Regia Aeronautica

## Techniniai duomenys

### Bendrieji duomenys

* **[[Įgula (mašinos)|Įgula]]:** 4, du pilotai, šturmanas, radistas
* **Talpa:** 27 keleiviai + 363 kg bagažo + 726 kg krovinių
* **[[Sparno mojis|Sparnų mojis]]:** 29,68 m
* **Ilgis:** 21,36 m
* **Aukštis:** 5,50 m
* **Sparnų plotas:** 118,54 m²
* **Svoris:**
** **[[Tuščios transporto priemonės svoris|tuščio]]:** 9 500 kg
** **[[Maksimalus kilimo svoris|kilimo]]:** 14 100 kg

### Skrydžio duomenys:

* **[[V greičiai|Greitis]]:**
** **maksimalus:** 325 km/val
** **kreiserinis:** 280 km/val
* **Kilimo laikas:**
** **į 4000 m:** 19 min
* **[[Skrydžio lubos]]:** 7000 m
* **Skrydžio nuotolis:** 2000 km

## Išnašos

## Literatūra
* (EN) Faurote, Fay Leone (1939). *The Aircraft Year Book for 1939*. New York City: Manufacturers Aircraft Association.
* (CZ) NĚMEČEK, Václav. Savoia Marchetti SM-74. Letectví a kosmonautika. Březen 1986, roč. LXII., čís. 6, s. 26. 
* (RU) SM.74 Millepiedi, «Уголок неба»
* (EN) Thompson, Jonathon W. (1963). *Italian Civil and Military Aircraft 1930–1945*. USA: Aero Publishers Inc. pp. 260–261. ISBN 0-8168-6500-0.

## Išorinės nuorodos

* Savoia-Marchetti SM.74 kamufliažas  Archyvuota, 7.8.2016, Wayback Machine.